দিলীপ ঘোষ

দিলীপ ঘোষ (জন্ম ১ আগস্ট ১৯৬৪) হচ্ছেন পশ্চিমবঙ্গের একজন ভারতীয় রাজনীতিবিদ। তিনি লোকসভায় মেদিনীপুর কেন্দ্রের প্রাক্তন সংসদ সদস্য। তিনি ভারতীয় জনতা পার্টির অন্যতম জাতীয় সহ-সভাপতি হিসেবে দায়িত্ব পালন করেছেন। তিনি ভারতীয় জনতা পার্টির পশ্চিমবঙ্গ ইউনিটের নবম সভাপতি হিসেবে দায়িত্ব পালন করেন।
দিলীপ ঘোষ ঝাড়গ্রাম জেলার গোপীবল্লভপুরে জন্মগ্রহণ করেন। তিনি পিতা ভোলানাথ ঘোষ ও মাতা পুষ্পলতা ঘোষের দ্বিতীয় সন্তান। দিলীপ ঘোষ অবিবাহিত এবং তার কোন সন্তান নেই।
মাধ্যমিক পাশ করার পর ঝাড়গ্রামে ডিপ্লোমা ইঞ্জিনিয়ারিং পড়তে যান। ২০১৭ সালে তাঁর শিক্ষাগত যোগ্যতাকে নিয়ে একটি মামলা হয়। সেই মামলার শুনানি চলাকালীন নিজের শিক্ষাগত যোগ্যতার প্রমাণ হিসেবে কেন্দ্রীয় নির্বাচন কমিশনের কাছে দিলীপ ঘোষ যে শংসাপত্র জমা দেন, তার বৈধতা নিয়েও প্রশ্ন তোলেন মামলাকারী। এরপর কেন্দ্রীয় নির্বাচন কমিশনের কাছে দিলীপ ঘোষের জমা দেওয়া সমস্ত তথ্য রিপোর্ট আকারে আদালতে পেশ করার নির্দেশ দেয় হাইকোর্টের ভারপ্রাপ্ত প্রধান বিচারপতি বিশ্বনাথ সমাদ্দার ও বিচারপতি অরিন্দম মুখোপাধ্যায়ের ডিভিশন বেঞ্চ। নির্দেশ মোতাবেক এই সংক্রান্ত নথি প্রধান বিচারপতির নেতৃত্বাধীন ডিভিশন বেঞ্চের কাছে জমা দেয় নির্বাচন কমিশন। নির্বাচন কমিশনের রিপোর্ট অনুযায়ী দেখা গিয়েছে, বিজেপি রাজ্য সভাপতি ঝাড়গ্রাম পলিটেকনিক কলেজ থেকেই স্নাতক স্তরে পাস করেছিলেন। সেই রিপোর্ট দেখার পরে মামলাটি খারিজ করে দেন ভারপ্রাপ্ত প্রধান বিচারপতির বেঞ্চ। ১৯৮৪ সালে রাষ্ট্রীয় স্বয়ংসেবক সংঘের সদস্য হন ও রাজনীতি জীবন শুরু হয়।
দিলীপ ঘোষের জন্ম জঙ্গলমহল অঞ্চলের অর্থনৈতিকভাবে পিছিয়ে পড়া এলাকায়, এবং তিনি বাঙালি সাদগোপ সম্প্রদায়ভুক্ত। দিলীপ ঘোষ ১৮ই এপ্রিল ২০২৫ রিঙ্কু মজুমদারের সঙ্গে বিবাহবন্ধনে আবদ্ধ হন। রিঙ্কু মজুমদার একজন সহদলীয় নেত্রী। বিবাহ অনুষ্ঠানটি ঘনিষ্ঠ পরিসরে অনুষ্ঠিত হয়। রিঙ্কু মজুমদার পঞ্চাশের কোঠায় এবং বিজেপি মহিলা মোর্চার নেত্রী; পূর্বে তিনি দলের ওবিসি ফ্রন্ট ও হ্যান্ডলুম সেলে গুরুত্বপূর্ণ ভূমিকা পালন করেছেন । এটি তাঁর দ্বিতীয় বিবাহ, এবং তাঁর আগের বিয়ে থেকে এক পুত্রসন্তান রয়েছে, যিনি সল্টলেকের একটি আইটি ফার্মে কর্মরত। বিবাহে আদালত ও প্রথাগত উভয় ধরণের রীতিনীতির অনুসরণ করা হয়, এবং এটি ঘনিষ্ঠ আত্মীয়স্বজনদের উপস্থিতিতে সম্পন্ন হয়।
তিনি ২০০৭ সাল পর্যন্ত ভারতীয় জনতা পার্টির কর্মী হিসাবে আন্দামানে কাজ করেন। ২০১৬ সালে খড়গপুর সদর কেন্দ্র থেকে বিধানসভা নির্বাচনে প্রতিদ্বন্দিতা করেন ও জ্ঞান সিং সোহনপালকে পরাজিত করে বিধায়ক নির্বাচিত হন এবং ২০১৯ সালে মেদিনীপুর লোকসভা কেন্দ্র থেকে জয়ী হন।
তিনি সমালোচনার মুখে পড়েন যখন নাদিয়ায় একটি র‍্যালি করার সময় একটি অ্যাম্বুলেন্স সেখান দিয়ে যাওয়ার চেষ্টা করলে তিনি সেটিকে অন্য রাস্তা নিতে বলেন। পরে জানা যায়, ওই অ্যাম্বুলেন্সে একজন মূমুর্ষূ রোগী ছিল, কিন্তু তিনি দাবি করেন, তৃণমূল ইচ্ছাকৃতভাবে র‍্যালি বিঘ্নিত করতে এই কাজ করেছে।
দিলীপ ঘোষ তাঁর বিভিন্ন রাজনৈতিক সমাবেশে বিতর্কিত মন্তব্য করেছেন, যেমন: লোকদের গালিগালাজ করা, রাজনৈতিক প্রতিপক্ষকে হত্যা ও গণহত্যার ডাক দেওয়া, প্রতিবাদকারীদের লক্ষ্য করে হুমকি, এবং অশান্তি সৃষ্টির উস্কানি দেওয়া।
মে ২০১৬ সালে, তিনি যাদবপুর বিশ্ববিদ্যালয়ের ছাত্রীদের "নিম্নমানের ও লজ্জাহীন" বলে বিতর্ক সৃষ্টি করেন, দাবি করেন তারা ছেলেদের সঙ্গ পেতে সর্বদা উদগ্রীব। এক বক্তৃতায় তিনি গরুর মাংস খাওয়া বুদ্ধিজীবীদের উদ্দেশ্য করে বলেন, "রাস্তায় গরুর মাংস খাওয়ার বদলে বাড়িতে কুকুরের মাংস খান"।
আগস্ট ২০১৯ সালে, টিএমসি কর্মীদের হাতে বিজেপি কর্মীদের ওপর নিপীড়নের জবাবে তিনি হুমকি দেন, "টিএমসি কর্মীদের পরিবার নিশ্চিহ্ন করে দেব যদি তাদের হত্যা শুরু করি"।
সেপ্টেম্বর ২০১৯ সালে, যাদবপুর বিশ্ববিদ্যালয়ের শিক্ষার্থীদের "দেশদ্রোহী" ও "সন্ত্রাসী" আখ্যা দিয়ে তিনি বলেছিলেন, কমিউনিস্টদের তাড়াতে বালাকোটের মতো "সার্জিক্যাল স্ট্রাইক" করা হবে।
নভেম্বর ২০১৯ সালে, তিনি বিদেশি গরুকে "মাসি" ও ভারতীয় গরুর দুধে "সোনা" আছে বলে মন্তব্য করে বিতর্কিত হন। সিএএ বিরোধী বুদ্ধিজীবীদের তিনি "শয়তান" ও "পরজীবী" বলে আক্রমণ করেন।
জানুয়ারি ২০২০ সালে তিনি বলেন, "জেলে না গেলে রাজনৈতিক নেতা হওয়া যায় না"। দেবী দুর্গার পৈতৃক পরিচয় নিয়ে প্রশ্ন তুলে তিনি রামের শ্রেষ্ঠত্ব প্রতিষ্ঠার চেষ্টা করলে টিএমসি কর্মীরা মাথা কামিয়ে প্রতিবাদ করে।
শাহীন বাগ বিক্ষোভ নিয়ে তিনি বলেন, "এখানে কেউ অসুস্থ বা মরছে না কেন?" ফেব্রুয়ারি ২০২০-এ তিনি দাবি করেন, সিএএ বিরোধীরা "অশিক্ষিত ও গরিব, বিদেশি টাকায় বিরিয়ানি খেয়ে বিক্ষোভ করছে"।
২০২১ নির্বাচনী প্রচারে তিনি মমতা বন্দ্যোপাধ্যায়কে প্লাস্টার করা পা দেখাতে "বারমুডা" পরার পরামর্শ দেন। এছাড়া তিনি মমতার চরিত্র ও বংশপরিচয় নিয়ে আপত্তিকর মন্তব্য করেন। পুলিশকে "পায়ের তলায় কাজ করতে হবে" বলেও বিতর্ক সৃষ্টি করেন। নেতাজি সুভাষচন্দ্র বসুকে নিয়েও তিনি বিতর্কিত মন্তব্য করেন।
২০২০ সালের জানুয়ারিতে, এক মহিলা যখন সিএএ-বিরোধী পোস্টার নিয়ে একা দাঁড়িয়েছিলেন, তখন বিজেপি কর্মীরা তাঁকে উত্ত্যক্ত করে। সাংবাদিকদের সঙ্গে কথা বলার সময় দিলীপ ঘোষ এই ঘটনাকে সমর্থন করে বলেন, "আমার লোকেরা সঠিক কাজ করেছে। ও মহিলার ভাগ্য ভালো যে শুধু গালিগালাজ শুনেছে, এর বাইরে কিছু হয়নি।" পরে তাঁর এই মন্তব্যের বিরুদ্ধে যৌন হয়রানির মামলা করে পুলিশ।
২০২১ সালের বিধানসভা নির্বাচনের প্রচারে, মডেল কোড অফ কন্ডাক্ট চলাকালীন দিলীপ ঘোষের উত্তেজক বক্তব্য সহিংসতার কারণ তৈরি করে। নির্বাচনের পর, সম্প্রদায়িক বিদ্বেষ ছড়ানোর অভিযোগে কলকাতা পুলিশ তাঁর বিরুদ্ধে এফআইআর দায়ের করে।
২০২০ সালের মার্চ মাসে তিনি দাবি করেন যে গোমূত্র পান করতে কোন ক্ষতি নেই এবং তিনি এটা পান করেন বলে স্বীকার করতে তার কোন দ্বিধা নেই। করোনাভাইরাস সেরে যেতে গোমূত্র পান করা কার্যকর – এই দাবিটি ক্ষমতাসীন তৃণমূল কংগ্রেস এর তীব্র সমালোচনার মুখে পড়ে। ২০২০ সালের সেপ্টেম্বরে দিলীপ ঘোষ ঘোষণা দেন যে করোনা মহামারী শেষ হয়ে গেছে এবং মুখ্যমন্ত্রী মমতা বন্দ্যোপাধ্যায় বিজেপির গণসমাবেশ ঠেকাতে রাজ্যে লকডাউন জারি করেছেন। ২০২০ সালের ১৬ অক্টোবর দিলীপ ঘোষ কোভিড-১৯ পজিটিভ শনাক্ত হয়ে একটি বেসরকারি হাসপাতালে ভর্তি হন। চিকিৎসার পর ২০ অক্টোবর তিনি সুস্থ হয়ে হাসপাতাল থেকে ছাড়া পান।